text: Mistænkt for angreb i Tyrkiet får fængsling stadfæstet
  20 juli 2017 kl. 16.00
  Vestre Landsret er enig med byrettens beslutning om, at en 42-årig usbekisk mand skal varetægtsfængsles.
  En 42-årig mand fra Vejle, der onsdag blev varetægtsfængslet ved et grundlovsforhør, har fået sin fængsling stadfæstet af Vestre Landsret.
  Dermed fastholder landsretten byrettens beslutning om, at manden skal være varetægtsfængslet i fire uger.
  Manden kræves udleveret til Tyrkiet, som har ham mistænkt for at have medvirket til et angreb mod en natklub i den europæiske del af den tyrkiske storby Istanbul.
  Ved angrebet, der fandt sted 1. januar i år, blev 39 mennesker dræbt. Den ekstremistiske gruppe Islamisk Stat tog efterfølgende skylden for angrebet.
  Den varetægtsfængslede mand er ikke dansk statsborger, men usbeker. Ifølge Vejle Amts Folkeblad er han bosat i Vejle.
  Da det var de tyrkiske myndigheder, der havde anmodet om at få manden anholdt, blev der ikke fremsat en egentlig sigtelse fra anklagerens side ved grundlovsforhøret onsdag.
  I stedet bestod det ifølge anklager Dorthe Møller-Andersen mere af et resume af de tyrkiske myndigheders anklager.
  Dorthe Møller-Andersen fortæller, at man nu afventer en egentlig udleveringsbegæring fra de tyrkiske myndigheder.
  - Herefter vil det være Rigsadvokaten, der skal tage stilling til, om der er grundlag for udlevering, siger anklageren.
  Derefter har manden fra Vejle mulighed for at få afprøvet beslutningen om udlevering i byretten og landsretten.
  Ifølge det tyrkiske anklageskrift skal manden have medvirket til at skaffe våben til den mand, som ifølge de tyrkiske myndigheder stod bag angrebet. Det skriver Vejle Amts Folkeblad.
  